PREMIJER Andrej Plenković jučer je govorio o demografskim problemima za koje je poručio kako nisu od jučer, a onda je Hrvatsku usporedio s afričkim zemljama, rekavši kako bi u Africi vapili da imaju standard kao u Hrvatskoj.

"Taj trend je svojstven mnogim zemljama u Europi upravo naše veličine, to je jedno od temeljnih pitanja, i jučer smo dijelom o tome govorili, imate ogromne demografske plus trendove u zemljama Afrike i srednjeg istoka gdje je sasvim drugačija situacija, tamo je takvo siromaštvo da bi svi vapili da imaju standard kakav je u Hrvatskoj", kazao je Plenković.

"Ne znam o čemu je hrvatski premijer govorio"

Tim povodom je novinar Deutsche Wellea Srećko Matić svojeg kolegu novinara iz Kenije Chrispina Mwakideua, dopisnika za Deutsche Welle, upitao o ovoj premijerovoj izjavi. Pitao ga je i znaju li Afrikanci uopće za Hrvatsku.

Tekst se nastavlja ispod oglasa

Evo što mu je odgovorio.

"Ne znam o čemu je hrvatski premijer govorio kada je rekao da većina Afrikanaca sanja o hrvatskom načinu života. Nisam siguran da mnogi Afrikanci uopće znaju gdje je Hrvatska i kakav je život u njoj. Siguran sam da je OK i da je u redu, ali kada biste razgovarali s većinom Afrikanaca, rekli bi vam da žele živjeti u zemljama poput Njemačke. U utjecajnim i bogatim zemljama poput Njemačke, Francuske, SAD-a ili pak Australije. To su zemlje u koje većina Afrikanaca migrira. Naravno, uz Veliku Britaniju", poručio je.

"Hrvatska je mala i mislim da je u istoj kategoriji zemalja kao Bugarska ili malih zemalja balkanskih nacija. Ne slažem se baš s tom izjavom da brojni Afrikanci sanjaju o hrvatskom načinu života", zaključio je Chrispin Mwakideu.